Sklep X Ips 670/2007
Datum: 2007-10-04T02:00:00.000+02:00
ecli: ECLI:SI:VSRS:2007:X.IPS.670.2007
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: ZUS-1 - pritožba - revizija - revizija zoper odločbo o pritožbi - dovoljenost revizije

## Jedro

Pravni sredstvi pritožbe in revizije se izključujeta.

## Izrek

Revizija se zavrže.

## Obrazložitev

S sodbo št. U 931/2004-19 z dne 20.1.2005, je Upravno sodišče Republike Slovenije zavrnilo tožbo tožnikov zoper odločbo Ministrstva za okolje in prostor Republike Slovenije z dne 25.3.2004. Z navedeno odločbo je bila zavrnjena pritožba tožnikov zoper odločbo Upravne enote Novo mesto z dne 22.3.2004, s katero je med drugim odločeno, da se začne razlastitveni postopek za nepremičnine, ki so v lasti tožnikov, da se prepoveduje promet s temi nepremičninami ter da se začetek razlastitvenega postopka zaznamuje v zemljiški knjigi pristojnega sodišča. S sodbo I Up 306/2005-5 z dne 12.7.2007 je Vrhovno sodišče Republike Slovenije v Ljubljani zavrnilo pritožbo tožnikov proti navedeni sodbi Upravnega sodišča Republike Slovenije v Ljubljani in izpodbijano sodbo potrdilo. Sodba Vrhovnega sodišča Republike Slovenije je bila tožnikoma vročena 1.9.2007. Dne 10.9.2007 sta tožnika zoper navedeno sodbo Vrhovnega sodišča Republike Slovenije vložila revizijo.

Revizija ni dovoljena.

Skladno z določbo 1. odstavka 83. člena ZUS-1 je revizija dovoljena zoper pravnomočno sodbo, izdano na prvi stopnji. V 3. odstavku 83. člena Zakona o upravnem sporu (ZUS-1), ki je začel veljati 1.1.2007, je določeno, da revizija ni dovoljena v sporih, v katerih je dovoljena pritožba.

V tem upravnem sporu je bila pritožba dovoljena, tožnika sta jo vložila in je o pritožbi Vrhovno sodišče odločilo tako, da je njuno pritožbo zavrnilo. Sodba sodišča prve stopnje je sicer tako postala pravnomočna, vendar zoper njo ni dovoljena revizija, saj se pravni sredstvi pritožbe in revizije v upravnem sporu izključujeta. Zoper sodbo sodišča druge stopnje pa revizija v upravnem sporu niti ni predvidena.

Glede na navedeno je Vrhovno sodišče Republike Slovenije v skladu z določbo 89. člena ZUS-1 nedovoljeno revizijo zavrglo.